Matseno

HIV/Aids e bile le seabe se šoro maphelong a dimilione tša batho ka nageng ya rena. E šwalalantše ditšhaba ka nageng ya rena, e tlogela ditšhuana tše ntši go ka iphepa ka botšona. Malapa ao dihlogo tša ona e lego bana a tlwaelegile mola diketekete tša baswa di amilwe ke leuba le.

Bao ba nago le HIV/Aids ba itemogela maikutlo go tloga go pefelo le dihlong go ya go boikwelo bja go hloka thušo le tobo. Ba tšhoga go ka lahlwa le go hwa mola ditšhaba ka nageng ya rena ka moka di lebeletšane le bohloki le mathata a mahu a bahlokomedi ba lapa ba bantši. Ba ikwela o ka re ga gona mo ba ka yago go hwetša thušo le tlhohleletšo.

Ka gare ga Bibele ka moka, re netefaletšwa bogona bja Modimo. Le ge bophelo bo bonala o ka re bo a re eka, ge ba bangwe ba re furalela, gomme re ikwela re le noši, Modimo wa rena yo lerato o phela a botega. O na le rena ka gare ga maemo a tlalelo kudu. Go sa šetšwe gore go direga eng, bjalo ka ge Paulo a bolela: “ga go se se kgonago go re aroganya le lerato la Modimo le lego mo go Jesu Kriste Mong a rena” (Baroma 8:39b).

Ge o bala dikgetho tša ditemana tša Bibele pukwaneng ye, akanya ka lerato la tokollo la Modimo le ditshepišo tša kholofelo le khomotšo go bohle bao ba tlaišegago le go kwa bohloko.

Modimo o re rata kudukudu

Bibele e tiiša go ba gona ga Modimo le tlhokomelo go bohle, ntle le tlhokomelo ya sebopego goba maemo a senoga goba maemo a setšhabeng. Segolo thata Bibele e senolla lerato le Modimo yo go bolelwago ka yena mo setšhabeng se se mo hlokomologago. Jesu ka boyena o dirile lerato le ka go šetša bohlatse ka seo a se rutile, seo a se dirilego le ka mo a phetšego ka gona. O rile:

Tlang go nna bohle ba le lapišitšwego, ba le imelwago; nna ke tlo le khutšiša. Le ithweše joko ya ka, le rutwe ke nna; gobane ke yo bolo le wa pelo e kokobetšego; mme le tlo hwetša khutšo ya meoya ya lena. Gobane joko ya ka ga e robe, morwalo wa ka ke o bohwefe.

Mateo 11:28-30

Jesu o tlile lefaseng go phološa, e sego go ahlola

Gobane Modimo o ratile lefase gakaakaa, a ba a le nea Morwa wa gagwe e a tswetšwego a nnosi, gore mang le mang e a mo dumetšego a se ke a lahlega, a be le bophelo bjo bo sa felego. Gobane Modimo, Morwa wa gagwe ga a ka a mo romela lefaseng gore a le ahlole; o mo romile gore lefase le phološwe ke yena.

E a mo dumetšego a ka se ke a lahlwa.

Johane 3:16-18a

Jesu a hlaboša lentšu a re: E a ntumelago ga se gore o dumela nna; o dumela e a nthomilego. Le e a bonago nna, o bona e a nthomilego. Ke tlile mo lefaseng ke le seetša, gore mang le mang e a ntumelago a se ke a dula leswiswing. Ge motho a ekwa mantsu a ka, mme a se dumele, ga ke mo ahlole; gobane ga nka ka tla go ahlola lefase, ke tlile go le phološa. E a nnyatšago mme a se amogele mantšu aka, o na le se se mo ahlolago; se se tlogo mo ahlola ka tšatši la bofelo ke lentšu le ke le boletšego. Gobane ga nka ka bolela ka la ka. Tate e a nthomilego ke yena a ntaetšego tše ke di bolelago ke botša batho. Gomme ke tseba ge taelo ya gagwe e le bjona bophelo bjo bo sa felego. Ke gona, ge ke bolela, ke bolela tše Tate a ntaetšego tšona.

Johane 12:44-50

Lerato la Jesu le akaretša bohle

Ge Jesu a tloga moo, a bona motho e a bitšwago Mateo, a dutše ngwakong wa lekgetho; a mmitša a re: Ntatele!

Mateo a tsoga a mo latela.

Ya re ge Jesu a dutše dijong ngwakong wa Mateo, gwa tla ba lekgetho ba bantši le badiradibe, ba dula dijong le Jesu le barutiwa ba gagwe. Bafarisei ge ba bona fao, ba botšiša barutiwa ba gagwe ba re: Moruti wa lena o jelang le ba lekgetho le  badiradibe?

Jesu a ba kwa, mme a re: Ballangaka ga se ba ba  thabilego, ke ba balwetši. Yang le ithute se se bolelwago ke Lentšu le le rego: Se nna ke se ratago ke kgaugelo, ga se didimo. Gobane ga ka tlela go bitša ba ba lokilego gore ba sokolege, ba ke tlilego go ba bitša ke badiradibe.

Mateo 9:9-13

Jesu o re bitša bagwera ba gagwe

Sehlare sa morara ke nna, makala ke bolena. E a dulago a le mo go nna, le nna ke le go yena, o tlo enywa dienywa tše ntši, gobane ge le se ne nna, le ka se ke la kgona selo. Motho ge a sa dule a le mo go nna, o lahletšwe ntle bjalo ka lekala ge le omeletše; motho a le topa a le lahlela mollong la swa. Ge le dula le le go nna, le mantšu a ka ge a dula a le mo go lena, gona le tlo kgopela se le se ratago, la se hwetša. Se Tate a tlogo retwa ka sona, ke ge le enywa dienywa tše ntši, le eba barutiwa ba ka. Ke le ratile bjalo ka ge Tate a nthatile. Dulang le le leratong la ka. Ge le lotola melao ya ka, ke gona le dulago le le leratong la ka, bjalo ka ge ke lototše melao ya Tate, ke dutše ke le leratong la gagwe.

Ditaba tše ke le boditše, gore lethabo la ka le be gona mo go lena, gore lethabo la lena e be le le tletšego. Molao wa ka šo: Ratanang bjalo ka ge nna ke le ratile. Ga go e a nago le lerato le le fetišago la eo a gafago bophelo bja gagwe ka baka la bagwera ba gagwe. Lena le bagwera ba ka, ge le dira tše ke le laelago tšona. Ga ke re le bahlanka; gobane mohlanka ga a tsebe se mong wa gagwe a se dirago. Lena, ke re le bagwera, ka gobane ke le boditše tšohle tše ke di kwilego go Tate. Ga se lena le ntlhaotšego; ke nna ke hlaotšego bolena, ka le bea gore le ye le bee dienywa; mme dienywa tša lena di dule di le gona, gore se le kago se kgopela go Tate ka leina la ka, a le nee. Se nna ke le laelago sona ke gore le ratane.

Johane 15:5-17

Lerato la Modimo le a re ratilego ka lona, le bonagetše ka ge a roma Morwa wa gagwe Motswalwaeši, a tla lefaseng gore re phele ka yena. Lerato ge le le gona, ga se ka gore ke rena re ratilego Modimo; ke ka ge yena a re ratile a roma Morwa wa gagwe, a ba seloba sa dibe tša rena.

1 Johane 4:9-10

Modimo o na le rena ka mehla

Ka dinako tše dingwe, ge re katana le go itemogela bogona bja Modimo maemong a rena, o re netefaletša bogona bja gagwe bjo bo sa felego.

Modimo o na le rena ge re felela ke kholofelo

Morena ke modiši wa ka;

nka se hloke selo.

O nkhutamiša mafulong a matala;

o nkiša meetseng a makhutšo.

O lapološa moya wa ka;

o ntshepediša mmileng wa go loka

ka baka la leina la gagwe.

Le ge nka sepela molapong

wa moriti wa lehu,

nka se boife bobe,

gobane o na le nna;

molamo wa gagwe le lepara la gagwe

di nkuša pelo.

O nkabela dijo,

manaba a ka a ntebeletše;

o ntlotša hlogo makhura;

senwelo sa ka se tletše wa go falala.

Tše botse fela le kgaugelo

di tlo ntatela mehla yohle ke sa phela.

Gomme ke tlo fetša bontši bja matšatši

ke dutše Ngwakong wa Morena.

Psalme 23

Modimo o na le rena ge re ikwela re lekwa re hloka thušo

Morena, mola ke le tlalelong,

ka mmitša mme a nkwa,

a ntšweletša molaleng, yena Morena.

Morena o na le nna; ga ke boife selo;

batho ba ka ntirang?

Morena o na le nna; o a nthuša;

ke tlo bona se se tlogo dirwa ba ba

ntlhoilego.

Go khuta ka Morena ke gabotse,

go phala ge o bota batho.

Psalme 118:5-8

Yena mong o boletše a re: Nka se ke ka go lahla; nka se ke ka go tlogela. Boka le rena re bolelago re holofetše ra re: Morena ke Molwedi wa ka: ga ke boife selo; batho ba ka ntirang?

Bahebere 13:5b-6

Ga go seo se ka re arogantšhago le lerato la Modimo

Bjale ditaba tše re tlo di reng? Modimo ge a na le rena re sa tlo siteletšwa ke mang? Yena, e a sa kago a tsebafa Morwa wa gagwe wa ruri, a mo gafa ka baka la rena ka moka, a ka lesa bjang go re nea tšohle ka yena! Bakgethwa ba Modimo ba sa tlo bewa molato ke mang? Modimo o ba dirile ba ba lokilego. Ke mang a kago ba lahla? Jesu Kriste šo, e a hwilego; gomme se se fetago seo ke ge a tsogile bahung, ke ge a le ka letsogong le letona la Modimo mme a re rapelela. Ke mang a kago re aroganya le lerato la Kriste? A e ka ba tlaišo, goba tlalelo, goba go hlomarwa, goba tlhobolo, goba kotsi, goba lerumo? Bjale ka ge go ngwadilwe gwa thwe: Ge re bolawa, ge re sengwa dinku tša go hlabja, re bolaelwa wena mehla yohle. Fela, ge re le mo go tšeo tšohle, re šetše re fentše moka ka eo a re ratilego. Nna ke kgodilwe ruri: Ga go se se kgonago go re aroganya le lerato la Modimo, e ka ba lehu goba bophelo, e ka ba barongwa goba magoši, le ge e ka ba tša mehleng ya bjale, goba tše di sa tlo go tla, le ge e le maatla mang. Le ge e ka ba tša kua godimong, goba tša kwa tlase, le sebopšamang, ga go se se kgonago go re aroganya le lerato la Modimo le lego mo go Jesu Kriste Mong a rena.

Baroma 8:31-39

Modimo o nea lerato le kamogelo ya gagwe go bohle

Ka dinako tše dingwe, o ka kwa o ka re Modimo o go furaletše, ga a sa go hlokomela. Fela seo se kgole le therešo. Modimo o fišegela go neela tebalelo le go re amogela ka lerato.

Modimo o a botega gape lerato la gagwe ke le le ntši

Moya wa ka, reta Morena!

Tšohle tša teng ga ka a di rete

leina lagwe le lekgethwa.

Moya wa ka, reta Morena!

O se lebale tše dibotse

tše a go diretšego tšohle,

a go lebalela melato ya gago yohle;

a go fodiša malwetši a gago ka moka,

a hlakodiša bophelo bjago moleteng,

a go apeša

botho le dikgaugelo.

O go horiša tše dibotse ge o tšofala;

wa bušetšwa bosogana boka nong.

Modirakagoloka le molao ke

Morena,

ge a ahlolela ba ba hlakišwago.

Ditsela tša gagwe o di tsebišitše

Moshe;

Baisiraele o ba tsebiša tiro tša gagwe.

Morena ke mogaugedi,

ke wa mabobo,

ke mosefelepelo wa botho bjo bogolo.

A ka se lwe ka mehla,

a ka se dule a befetšwe go ya go ile.

Se a re dirago sona ga se go latiša

bokgopo, ga se go lefeletša sebe.

Ruri, botho bja gagwe bo etša

legodimo, le le tletlolo ga lefase;

bo tiile bo ukama ba ba mmoifago.

Dikarogo tša rena o di tloša mo go

rena a di iša kgole, kgole boka

bohlabela bo le kgole le bodikela.

Morena o šokelwa ba ba mmoifago

bjalo ka tatagobana ge a gaugela bana

ba gagwe.

Gobane yena o tseba lebopo le re

lego ka lona, ga a lebale ge re le lerole.

Matšatši a motho a bjalo ka bjang;

a etša letšoba la naga ge le tagile.

Ge phefo e le feta ka godimo,

le se hlwe le eba gona,

mme felo ga lona go se hlwe

go le tseba.

Mme botho bja Morena bo gona bo

se na mathomo le mafelo; bo ukametše

ba ba mmoifago; go loka ga gagwe go

gona go bana le bana ba bana;

go lebane le ba ba dulago e le ba

kgwerano yagwe, ba ba sa lebalego

melao ya gagwe, ba dira ka yona.

Morena, sedulo sa gagwe o se theile

kua magodimong; mme mmušo wa

gagwe o buša tše go fela.

Retang Morena, lena barongwa ba

gagwe, lena bagale ba maatla

ba go dira ka lentšu la gagwe,

ba go theetša se a se bolelago.

Retang Morena, lena madira a

gagwe ohle, lena bahlanka ba gagwe

ba go dira tše di mo kgahlago.

Retang Morena, lena dibopša tša

gagwe ka moka, tše di lego mo go fela

mmušong wa gagwe.

Moya wa ka, reta Morena.

Psalme 103

Morena,

ke go bitša ke le fasefase sekoting!

Mong wa ka, kwaa lentšu la ka;

tsebe ya gago a e nkwele ruri ge ke

goeletša.

Ge wena Morena o latiša molato,

gona go ka ema mang?

Gobane tebalelo e go wena,

gore o tle o boifše.

Ke letetše Morena. Moya wa ka o

letile. Ke holofetše lentšu la gago.

Moya wa ka o letetše yena Mong wa

ka, o fetiša ba tišo ya meso ge ba

lebeletše meso.

Isiraele a a holofele Morena,

gobane go Morena go ne kgaugelo,

go yena go na le phološokgolo.

Mme yena o phološa Isiraele

dibeng tša gagwe tšohle.

Psalme 130

Modimo o na le wena ditlaišegong

Bjale yena Mmopi wa gago, wena Jakobo, e a go dirilego, wena Isiraele, o bolela o re: Se boife, gobane ke go lopolotše; ke go biditše ka leina la gago, o wa ka. Ge o tsena gara meetse, ke tlo ba le wena; ge o sela dinoka, di ka se ke tša go tšea; ge o phatša mello, o ka se ke wa fsa, o ka se tlabolwe ke kgabo. Gobane nna Morena ke Modimo wa gago, nna Mokgethwa wa Isiraele, ke Mophološi wa gago. Ke ntšha naga ya Egipita le ya Kuše le ya Seba, ge ke rekolola wene. Ke hwetša o ratega, o le wa thekokgolo. Mme nna ke a go rata, ka ntšha batho le ditšhaba tša go rekolla bophelo bja gago. Se boife, nna ke na nago.

Jesaya 43:1-5a

Modimo ke wa bao ba lahlilwego

Ka gare ga Mangwalo a Makgethwa Modimo o bontšha tshenywego ya go ikgetha go bafokodi – bahlologadi, ditšhiwana, bagolegwa, diotswa le bao setšhaba se ba lahlilego.

Modimo o netefatša gore bafokodi ba a hlokomelwa

Morena Modimo wa lena ke yena Modimo wa medimo, ke yena Morena wa marena ohle, yena Modimo e mogolo, yo maatla, e a tšhabegago, e a sa bebego sefahlogo, e a sa amogelego seatla se kobong, Moloki kahlolong, Moratatšhuwana le mohlologadi le modiidi, a ba nea bogobe le dikobo. Le lena ratang badiidi, ka gobane le be le le badiidi kua nageng ya Egipita. Morena Modimo wa gago o mmoife, o mo direle, o mo gomarele, o ene ka leina la gagwe. Ke yena Moretwa wa gago, Modimo wa gago, e a go diretšego tše kgolo le tše di tšhabegago, tše mahlo a gago a di bonego.

Doiteronomio 10:17-21

Mohlanka wa Modimo o a nyatšwa le go latolwa

Mohlanka wa ka šoo, o tlo letlega a phagama a godišwa, a ba e mogologolo. Boka mola go tšhoga ba bantši ge ba bona fahlogo sa gago se senyegile, se se sa etša sa motho, o se sa swana le ngwana wa motho. Bjale o tlo tlaba tšhaba tše dintši, le dikgoši di tlo itshwara melomo, ge ba bona tše ba sešogo ba di botšwa, ge ba lemoga tše ba sešogo ba di kwa.

Ke mang a dumetšego taba tše re di begago, mme letsogo la Morena le utolletšwe mang? O medile pele ga gagwe bjalo ka lehlogedi, boka modu mo mmung o omilego. O be a se na bokwala le letago; le ge re mmogela, o be a se na lebopo le re kago le thabela. Monyadiwa e a lahlilwego ke banna, monna wa dihlokofalo, wa go tsebja ka mahloko; o nyaditšwe boka mogerulwa; ga ra ka ra mo re selo.

Jesaya 52:13 – 53:3

Jesu ka boyena o latotšwe

Bahlabani ba tloga le Jesu ba mo iša lapeng la ngwako wa kahlolo, ba mmokelela sephohla ka moka. Ba mo apeša kobo ya matsaka, ba loga mphapahlogo ka metlwa, ba mo rweša wona. Ba mo lotšha ba re: Dumela, Kgoši ya Bajuda! Ba mo itia hlogo ka lehlaka, ba mo tshwela ka mare, ba khunama ba mo lotšha. Ya re ge ba feditše go mo kwera ba mo apola kobo yeo ya matsaka, ba mo apeša kobo ya gagwe, ba tšwa nae ba yo mmapola.

Mareka 15:16-20

Tshepo ya rena go Modimo ke ya ka morago ga lehu

HIV/Aids e re lemoša kudu ka mahu a rena le lehu la mafelelo. Eupša Mangwalo a Makgethwa a tsebagatša nnete e kgolo ya bophelo ka morago ga lehu.

Mokutwana wa lefaseng le legae la legodimong

Ke ka baka leo re sa lapego. Le ge motho yo wa rena wa ntle a onala, motho wa teng o fela a mpshafatšwa ka mehla. Gobane morwalonyana wo wa ditlaišego tša lebakanyana, e re ruiša lehumo la letago le le sa felego, le le fetišago tšohle. Go tlo ba bjalo ge re sa late tše di bonwago ka mahlo, re lata tše di sa bonwego. Gobane tše di bonwago ka mahlo ke tša lebaka leno fela; mme tše di sa bonwego ke tša neng le neng.

Gobane re tseba gore ge mokutwana wo wa rena wa mošaša wa mo faseng ge o phušolwa, re tlo ba le moago o tšwago go Modimo, ntlo ya go se agwe ka diatla, e tlogo ba ya neng le neng ya kua legodimong. Re tseba le gore ge re sa le mokutwaneng wo, re fegelwa re hlologetšwe go apešwa tša kua legodimong; Re se ke ra hwetšwa re hlobotše, re hwetšwe re apere. Go bjalo, ge re sa le mošašeng wo, re sa fegelwa re imetšwe ka ge re sa rate go apolwa; re rata go fo apešwa gore se se hwago se metšwe ke bophelo. Gomme e a re lokišeditšego fao ke Modimo, e a re beeleditšego ka Moya.

Bjale re dula re betile pelo, re tseba gore re ba Morena, le ge re sa agile mmeleng. Gobane re itshepelela re dumela re sa bone. Ke re: Re betile pelo re hlologetšwe gagolo go khuduga fa mmeleng, le go yo goroga Moreneng.

2 Bakorinthe 4:16 – 5:8

Lehu le fentšwe

Bjale ka ge lehu le tlile ka motho, le tsogo ya bahu e tlile ka motho. Bjale ka ge bohle ba ehwa ka Adama, ba tlo phedišwa bohle ka Kriste. E mongwe le e mongwe o tlo ba le sebaka sa gagwe. Thakangwaga ke yena Kriste; o tlo hlatlangwa ke bao e lego ba gagwe mohla a tlago, gwa tlo kgono tla bofelo mohla a tlogo bušetša Modimo Tatagwe mmušo, mohla a tlogo ba a fedišitše bobuši bjohle, le bogoši bjohle, le tše maatla ka moka. Gobane go mo swanetše ge a eba kgoši; manaba a gagwe ka moka a be ka tlase ga nao tša gagwe. Lenaba le le tlogo fedišwa ya ba wa bofelo, ke lehu. Gobane tšohle di beilwe ka tlase ga nao tša gagwe. Ge go thwe “tšohle” di bušwa ke yena, ga se go re go balwa le e a mmeilego mmuši. Mohla tšohle di tlogo ba di beilwe ka tlase ga nao tša gagwe, ke mo le yena Morwa a tlogo bewa ka tlase ga e a mmeilego mmuši wa tšohle, gore Modimo e be yena Mobatšohlegobohle.

Šedio; ke le botša sephiri. Re ka se ke ra ithobalela bohle; ge e le lebopo le šele re tlo fiwa bohle. E tlo ba ka bjakobjako bja panyagatee, ka moletšo wa phalafala ya bofelo; gobane e tlo lla, bahu ba tlo tsoga ba se sa tlo bola; mme rena re tlo fiwa lebopo le šele. Gobane se se bolago se tlo apešwa go se bole; se se hwago se tlo apešwa go se hwe. Mohla tše di bolago tše ge di apešwa go se bole, ge di hwago tše di apere go se hwe, ke mo go tlogo tšwelela se se boletšwego ke lengwalo le le rego: Lehu le meditšwe ya ba phenyo. Hee Lehu! Lebola la gago le kae! Hee Bodulabahu! Go fenya ga gago go kae! Ge e le lebola la lehu ke sebe; mme maatla a sebe ke Molao. Gomme a go lebogwe Modimo e a re fago go fenya ka Mong wa rena Jesu Kriste.

Ke gona, lena banabešo baratwa! Tiang maatla, le se ke la tekema, le tielele modirong wa Morena mo go fela, le tseba gore go itapiša ga lena ga se ga lefela Moreneng.

1 Bakorinthe 15:21-28,51-58

Ga go sa na bohloko le lehu

Ka bona legodimo le lefsa, le lefase le lefsa. Gobane legodimo la pele le be le tlogile le lona lefase la pele. Le lewatle ga le sa le gona. Nna Johane ka bona Motsemokgethwa wa Jerusalema o mofsa, ka o bona o fologa o etšwa go Modimo legodimong, o thakgilwe wa monyalwa e a hlophišeditšwego monna wa gagwe. Ka kwa lentšu le legolo le etšwa legodimong le re: Soo ngwako wa Modimo mo gare ga batho; o tlo aga le bona, ya ba setšhaba sa gagwe. Mme yena mong Modimo o tlo ba le bona e le Modimo wa bona. Mme yena Modimo o tlo phomola megokgo ka moka mahlong a bona; le lehu le ka se hlwe le eba gona; le ge e le manyami le dillo le bohloko, di ka se hlwe di eba gona; gobane tša pele di fetile.

Kutollo 21:1-4

Modimo ke yena mothopo fela wa therešo ya tshepo

Ka Bibeleng tshepo ke tlhagišo ye e theilwego ditshepišong tša Modimo go feta dikganyogo tša dikgopolo tša rena. Ka go realo, bjalo re bea tshepo ya rena go Modimo, ke gore re, re šireletšegile ka gore re fenya tše mpe ge re na le Modimo, gape o re fa kabelo ya phenyo.

Modimo ke sebo sa rena le maatla a rena

Modimo ke sebo sa rena le maatla

a rena; ke Mohlakodiši,

re mo lemogile dikotsing tše dintši.

Re sa tlo boifang, le ge lefase le

phekgoga, le ge dithaba di tekema di

wela mawatleng,

le ge mafula a ona a duma a gaša,

le ge sehlogo sa ona se šišinya thaba.

Noka še; meela ya yona e thabiša

motse wa Modimo,

sekgethwa sa Ngwako wa Morena.

Morena o gare ga wona;

o ka se ke wa šutha;

Modimo o o phalalela e sa le ka meso.

Ditšhaba di a ferekana, mebušo e a

šutha; o kwatša lentšu la gagwe;

lefase le a tšhoga.

Morena wa mašaba o na le rena!

Modimo wa Jakobo

ke lentswesebo la rena.

Tlang, le bone! Še mediro ya Morena,

Mohlolatšhogo faseng,

Mofedišadintwa go fihla mafelong

a lefase, Morobakamara,

Mothokgamarumo,

Motšhumadikotsekamollo!

Lesetšang! Le tsebe ge Modimo

e le nna, Kokamaditšhaba,

Kokamalefase.

Morena wa mašaba o na le rena!

Modimo wa Jakobo ke lentswesebo la rena.

Psalme 46

Go Modimo go na le lešoko le kgaugelo

Bjale, ge re na le Moperisita e Mogolo yo mokaakaa, e a tsenego a fihla moseo wa magodimo, yena Jesu Morwa wa Modimo, a re tiišeng go ipolela ka tumelo. Gobane Moperisita e mogolo e lego wa rena, ga se a kago šitwa go re kwela bohloko ge re fokola; ke e a lekilwego mo go tšohle bjalo ka rena; fela, ga a na sebe. Ke gona, a re batameleng re holofetše, re tle madulong ao a kgaugelo, re tle re amogele tšhokelo, re hwetše kgaugelo ya go hlakodišwa lebakeng la gona.

Bahebere 4:14-16

Gomme Modimo, yena mohumi wa dikgaugelo, o re ratile ka lerato le legolo la gagwe. Le rena ba re bego re hwetše dikarogong, o re phedišitše gammogo le Kriste. Le baphološwa ka kgaugelo. Le rena o re tsošitše a re dudiša mo go tša magodimong ka Jesu Kriste. E be e le gore mehleng e tlogo tla a bonagatše lehumo le legologolo la kgaugelo ka botho bja go re tlela ka yena Kriste Jesu. Le baphološwa ka kgaugelo ka tumelo; ga la ka la iphološa; e fo ba mpho ya Modimo. Ga la ka la e bona ka mediro, gore go se be le e a kago itumiša. Re babopša ba gagwe bao ka Kriste ba bopetšwego mediro e botse, ye Modimo a e buletšego tsela gore e be ye re tlogo ya ka yona.

Baefeso 2:4-10

Letšatši le lengwe re tlo bona gabotse

Lerato ga le fele neng le neng. Ge e le diporofeto, tšona di tlo fela; le ona maleme a tlo goma; le tsebo e tlo fela. Gobane tše re di tsebago ke diripanyana fela; le ge re porofeta, ke diripanyana fela. Mohla go tlago tše botlalo, go tlo fela tša boripanyana. Mola ke sa le ngwana, ke be ke bolela boka ngwana, ke be ke hlaologanya boka ngwana, ke eleletša boka ngwana. Bjale ke le monna, tša bjana ke di fedišitše. Ge e le bjale re bona ka seiponi, re sa kwa ka nyepo; mohla woo re tlo bona re lebane natšo. Se ke se tsebago bjale ke boripanyana fela. Mohla woo ke tlo tseba moka boka le nna ge ke tsebilwe moka. Ke moka, di šalago di le gona ke tumelo, le kholofelo le lerato, tše tharo tše. Gomme se segolo mo go tšona ke lerato.

1 Bakorinthe 13:8-13

Modimo o holofetša bophelo bjo bo sa
felego go bohle ba ba mo dumelago

Bohle ba ba tswetšwego mo lefaseng le, letšatši le lengwe ba swanela ke go lebana le lehu. HIV/Aids e re dira gore re phafogele mahu a rena, fela Bibele e senola bophelo bja nama go bohle bao ba amogetšego lerato la Modimo le go dumela go Jesu Kriste.

Jesu ke tsela, le nnete le bophelo

Dipelo tša lena di se tšhoge; dumelang Modimo, le nna le ntumele. Ngwakong wa Tate go na le madulo a mantši. Ge go ka be go se bjalo, a nka be ke le boditše ka re ke ya go le lokišetša sebaka? Ge ke ya go le lokišetša sebaka, ke tlo boa ka le tšea, gore mo nna ke lego gona le lena le be gona. Mo ke yago le a go tseba, le tsela le a e tseba.

Gwa bolela Tomase a re: Mo o yago ga re go tsebe; mme tsela re ka e tseba bjang?

Jesu a re: Tsela ke nna, le therešo, le bophelo. Ga go e a tlago go Tate ge e se ka nna. Ge nna le ka be le ntsebile, le Tate le ka be le mo tsebile. Bjale le thomile go mo tseba, gomme le mmone.

Filipi a re: Morena, re laetše Tatago; ke mo re tlogo wa pelo.

Jesu a re: E sa le mola ke na le lena, mme ga o ešo wa ntseba? Filipi, e a bonego nna o bone Tate. O bolela bjang ge o re: Re laetše Tatago? A ga o dumele gore nna ke mo go Tate, le gore Tate o mo go nna? Mantšu a ke a bolelago le lena ga ke bolele a ka; gomme Tate e a dulago a le mo go nna, ke yena a dirago mediro ya gagwe. Ntumeleng ge ke re: Ke mo go Tate, Tate o go nna. Ge le sa kgone, gona le ntumele ka go bona yona mediro. Ruri, ruri, ke a le botša, e a ntumelago, o tlo dira mediro ye ke e dirago, o tlo dira le e fetišago yeo, gobane nna ke ya go Tate. Se le se kgopelago ka Leina la ka, le ge e ka bang, ke tlo se dira, gore Tate a be le letago ka Morwa. Ge le kgopela selo ka leina la ka, e tlo ba nna ke se dirago.

Johane 14:1-14

Bokamoso bja rena bo
a netefatšwa go Jesu Kriste

A tla go tša gagwe; mme ba gagwe ga ba ka ba mo amogela. Fela, bohle ba ba mo amogetšego o ba neile maatla a go ba bana ba Modimo.

Johane 1:11-12

Dinku tša ke nna ke di neago bophelo bjo bo sa felego. Di ka se ke tša ba tša lahlega neng le neng. Ga go e a kago di utla atleng tšaka. Tate e a nneilego tšona ke yena Mogologobohle; mme ga go e a kgonago go di utla seatleng sa Tate.

Johane 10:28-29

Modimo o fa khutšo

Bjale, ge re lokafaditšwe ka tumelo, ke gona ge re boelantšwe le Modimo ke Mong a rena Jesu Kriste. Ke yena yo re bonego tsela ka yena, tsela ya go fihlela kgaugelo ye re emego ka yona re kgantšha letago la Modimo le re le holofetšego. E sego fao fela; re kgantšha le ditlaišego re tseba gore di tšweletša kgotlelelo, kgotlelelo ya tlo tšweletša potego; potego ya tlo tšweletša kholofelo. Gomme kholofelo ga e lahletše, ka ge lerato la Modimo le tšholletšwe dipelong tša rena ka Moya o Mokgethwa wo re o filwego.

Gobane Kriste mola a re hwela, ke ge re sa le bafokodi; o hwetše basenyi. Go hwela moloki, e šetše e le taba ye e nyakago go se be gona; ge e le yo botho, mohlomong motho a ka tlema pelo a mo hwela. Gomme Modimo, lerato le a re ratilego ka lona, o le bonagatša ka ge Kriste a re hwela re sa le badiradibe. Bjale, ge re le balokafadi ka madi a gagwe, a ga se gona go tlogo kgonega ra phološwa bogaleng ke yena? Ge ešita mola re sa le manaba ra boelanywa le Modimo ka go hwa ga Morwa wa gagwe, bjale ge re boelantšwe le yena, a ga se gona go tlo go kgonega gee ra phološwa ka go phela ga gagwe? Gomme ga se tšeo fela; re bile re kgantšha Modimo ka Jesu Kriste mong a rena, yo re bonego poelano ka yena.

Baroma 5:1-11

Le se ke la belaela selo. Mo go kago ba le tše le di nyakago, le di tliše pele ga Modimo ka kgopelo le ka thapelo e nago le tebogo. Gomme khutšo ya Modimo, ye e fetago tlhaologanyo yohle, a e boloke dipelo tša lena le kgopolo tša lena go Kriste Jesu.

Bafilipi 4:6-7

Dipelaelo tša lena ka moka di lahleleng godimo ga gagwe, gobane ke yena a le belaelelago.

1 Petro 5:7

Ditlaišego tša bjale le bokamoso bja letago

A go retwe Modimo Tatago Mong wa rena Jesu Kriste, wa go re tswala gape ka kgaugelo e kgolo ya gagwe, ra tla re ba ba kholofelo ye e phelago ka ge Jesu Kriste a tsogile bahung, gore re je bohwa bjo bo sa bolego, bjo bo se nago senyalo, bjo bo sa onalego, bjo le boboleketšwego legodimong, lena ba le lotegago ka maatla a Modimo ka tumelo, gore le fihlele phološo ye e lokišeditšwego go tlo utollwa lebakeng la bofelo.

Ke tšona le di thabelago, le le ba go hlokofatšwa lebakanyana ge go swanetše go ba bjalo, le le melekong ya mehutahuta; e le gore go bonale go botega ga tumelo ya lena ya theko ye e fetago ya gauta ye e onalago le ge e lekotšwe ka mollo, gore tumelo ya lena e hwetšwe e ratega, e tumišega, e na le letago mohla wa ponagalo ya Jesu Kriste. Ke yena yo le mo ratago le sešo la mmona, yo le mo dumelago le ge le sa mmone bjale, le mo hlalalela ka lethabo le le palago go bolelwa, le le nago le letago. Gobane le šetše le swere se tumelo ya lena e lebago sona, phološo ya meoya ya lena.

1 Petro 1:3-9

Jesu o rwala merwalo ya rena magetleng a gagwe

Tlang go nna bohle ba le lapišitšwego, ba le imelwago; nna ke tlo le khutšiša. Le ithweše joko ya ka, le rutwe ke nna; gobane ke yo bolo le wa pelo e kokobetšego; mme le tlo hwetša khutšo ya meoya ya lena. Gobane joko ya ka ga e robe, morwalo wa ka ke o bohwefe.

Mateo 11:28-30

Se e lego tabataba

Gomme le bjale ke sa tiiša ke re ke tshenyegelo, ge ke di bapetša le bogolo bja tsebo ya go tseba Jesu Kriste mong wa ka; ka baka la gagwe ka re: Tšeo ka moka ke tshenyegelo; ka re: Ke maudi fela, gore ke tle ke hume ka Kriste, Ke tle ke hwetšwe ke le wa gagwe, ke se na toko ya ka e tlago ka Molao, ke na le toko ka ge ke dumetše Kriste, toko ye ke e filwego ke Modimo ka baka la tumelo, ka mo tseba, ka tseba le maatla a tsogo ya gagwe, le go kopana nae mahlokong a gagwe, ke eba wa go tlo swana nae lehung la gagwe, e le gore le nna ke fihlele go tlo tsoga bahung.

Bafilipi 3:8-11

Dithapelo tša kholofelo legatong la bohle bao ba kwago bohloko

Gomme yena Morena wa khutšo a a fele a le fa khutšo e lekanelago gohle.

2 Bathesalonika 3:16

Gomme yena Modimo wa kholofelo ye a a le tlatše lethabomoka le khutšomoka ka yona tumelo, le be ba kholofelokgolo ka maatla a Moyamokgethwa.

Baroma 15:13

Go batho ba ba nago le HIV/Aids
le bao ba lego kgauswi le bona

Mangwalo a Makgethwa a aba ditaba tše botse – Ditaba tše Botse tša lerato le kamogelo tša Modimo. Ka pukwaneng ye, o hweditše mantšu a kgothatšo le tlhohleletšo go tšwa Bibeleng go bontšha gore ga o noši.

O ka ba o hweditše gore:

• Modimo o re rata kudukudu

• Modimo o na le rena ka mehla

• Modimo o nea lerato le kamogelo ya gagwe go bohle

• Modimo ke wa bao ba lahlilwego

• Tshepo ya rena go Modimo ke ya ka morago ga lehu

• Modimo ke yena mothopo fela wa therešo ya tshepo

• Modimo o holofetša bophelo bjo bo sa felego go bohle ba ba mo dumelago

• Bokamoso bja rena bo a netefatšwa go Jesu Kriste

Ke phišego ya rena ya tshepo ya gore Mangwalo a Makgethwa e tlo ba mothopo wa kgothatšo le tshepo go bohle ba amago ke HIV/Aids.

Mmogo a re rapeleng gore bohle bao ba tlaišwago ke bo lwetši bja HIV/Aids ba amogele tshepišo ya Mangwalo a Makgethwa a tšwago ka Bibeleng a phološo, ga go se sengwe go dibupiwa se se ka re aroganyago le lerato la Modimo.

Living in Hope

First digital edition 2016

Bible text: The Bible in Sepedi 2000 Translation

© Bible Society of South Africa 1999, 2000, 2016

All rights reserved. No part of this book may, without prior written permission of the copyright holder, be reproduced or transmitted in any form or by any means, electronic, mechanical or otherwise, either through photocopying, writing, audio recording, or any other system for information storage and retrieval.

Published by the Bible Society of South Africa, P O Box 5500, Tyger Valley 7536, Bellville

www.biblesociety.co.za

Epub-format:   ISBN 978-0-7982-2066-8
Mobi-format:   ISBN 978-0-7982-2067-5
PDF-format:     ISBN 978-0-7982-2068-2

Bibles and audio Bibles are available on the BibleSA-app